Document ID: /roh_data/filtered/fineweb-2-filterrobots_roh.jsonl.gz/62033

Er en l'avegnir vegnan uffants cun duns extraordinaris promovids en il Grischun. Il center da cumpetenza per la promoziun da fitg-talentads en il Grischun Heureka vegn manà a partir dal proxim onn da scola da la Scola media da Schiers.
Heureka era vegnì fundà il 2004 sin iniziativa privata da Marlies Triacca ed è vegnì manà enfin oz dad ella e ses team. Suenter 20 onns sa retira ella e surdat la direcziun da la scola a partir da l'onn da scola 2024/2025 a la nova purtadra. La EMS Schiers vegn a manar la Heureka sco atgna partiziun ed uschia dar ad ella ina structura organisatorica fixa. L’autonomia pedagogica resta vinavant tar la direcziun da Heureka.